W Budyšinje prawidłownje sta ludźi přećiwo azylantam demonstruja, w Drježdźanach pochoduja tysacy přećiwo islamej – to słuša k nowemu hibanju PEGIDA. W běhu krótkeho časa je so ličba jeho aktiwnych wobdźělnikow w sakskej stolicy podwojiła. Mjez nimi je wjele "normalnych" konserwatiwnych z byrgarskich štwórćow. W Budyšinje a Drježdźanach je najebać wulke mobilizowanje stronskich a cyrkwinskich kruhow ličba přećiwo tajkim akcijam protestowacych poměrnje mała.
Što so tuchwilu towaršnostnje wuwiwa? Krajny rada Harig nimale zadwělowanje zwěsći, zo je krajnoradny zarjad na kóždym předwiźanym městnje za domy požadarjow azyla z masiwnym spjećowanjom ludnosće konfrontowany, wjele wjac hač před lětdźesatkom, byrnjež tehdom wjac ćěkancow było. Tohodla so prašamy: Čehodla je to tak?
Jedna teorija: Ludźo widźa kóždy wječor w telewiziji islamistiski teror w cuzych krajach a so boja, zo jim nětkole cuzy z tutych regionow namóc do našeje měrniweje domizny přinjesu. Zo su ćěkancy zdźěla sami wopory tutoho terora byli a so wjesela, w měrniwym kraju žiwi być móc, so hustodosć na wědomje njebjerje. Dokelž hdyž so w telewiziji wo wulkich "žołmach" ćěkancow po cyłym swěće a do směra Europy powěda, wočakuja přihladowarjo na domjacnym konopeju takrjec so bližace čłowječe přepławjenje centralnoeuropskich krajow.
Njedawno powědaše mi w Hornjej Łužicy studowacy sakski młody muž, jara wotewrjeny, přećelny typ, kiž je so jako młodostny na młodźinskej swjećbje wobdźělił, wšako je wón bjezkonfesionelny: Dyrbimy swoju (!) křesćansku kulturu zakitować; Sarrazin ma prawje, zo je wona wot wěstych muslimskich připućowarjow wohrožena. Dokelž smy přetolerantni našej kulturje napřećo njetolerantnym.
To su najprjedy jenož někotre fragmenty towaršnostneho trenda, kotryž někotři z chwatnym posudkom "prawicarskopopulistisce" wotkołkuja. Z tym pak njeje problematika tutoho wuwića rozrisana. Runje sym přeprošenje do Zhorjelskeho wokrjesa dóstał, něšto wo wobchadźenju z AfD z wida praktikarja referować. To budźe mój najćeši projekt do hód.
A hdźe namakamy my Serbja swoje městno w tutej diskusiji mjez křesćanskej solidaritu z ćěkancami a strachami našich domoródnych němskich (a tež serbskich?) susodow, zo kulturny zakład towaršnosće zańdźe? My, kotřiž su z němskeho wida na jednym boku změrowacy garant domizny a na druhim boku rěčnje iritěrowacy element. My, kotřiž dawno z tym kreatiwnje wobchadźeć móžemy, zo je naša kultura – wot Němcow? – wohrožena.
Mi so zda, zo maja Serbja k aktualnemu towaršnostnemu trendej wjele prajić.
szl_Latn szl_Latn szl_Latn szl_Latn pol_Latn szl_Latn slv_Latn